作者：张炎
词牌/韵律：瑶台聚八仙・新雁过妆楼

paragraphs: 楚竹闲挑。
千日酒、乐意稍稍渔樵。
那回轻散，飞梦便觉迢遥。
似隔芙蓉无路到，如何共此可怜宵。
旧愁消。
故人念我，来问寂寥。
登临试开笑口，看垂垂短发，破帽休飘。
款语微吟，清气顿扫花妖。
明朝柳岸醉醒，又知在烟波第几桥。
怀人处，任满身风露，踏月吹箫。